ЕгъэджэкIэщIэм фIы кърокIуэ
КъБР-м и Парламентым Егъэджэныгъэмрэ щIэныгъэмкIэ и комитетым IэнатIэ зэмылIэужьыгъуэхэм я лIыкIуэхэр хэту иригъэкIуэкIа зэIущIэм щытепсэлъыхьащ республикэм егъэджэныгъэмкIэ и IэнатIэм федеральнэ къэрал мардэхэр къыщагъэсэбэпу зэрыщIадзам кърикIуэхэм.
ЗэIущIэр къыщызэIуихым комитетым и унафэщI Дадэ МуIэед къыхигъэщхьэхукIащ мы Iуэхур 2013 гъэм КъБР-м и Парламентыр зэлэжьынухэм я планым зэрыхэтыр. МардэщIэхэм яубзыху курыт еджапIэхэм илъэсипщI гъунэгъухэм я лэжьыгъэр нэхъыбэу зыхуаунэтIынухэр, а IэнатIэр ахъшэкIэ, IэщIагъэлIхэмкIэ къызэрызэрагъэпэщынур. Къалэн нэхъыщхьэ дыдэр сабийхэр зэрырагъа-джэр егъэфIэкIуэнырщ.
ЗэIущIэм доклад нэхъыщхьэ щищIащ КъБР-м егъэ-джэныгъэмрэ щIэныгъэмкIэ и министрым и къуэдзэ Наразинэ Валентинэ. Абы зэрыжиIамкIэ, «Ди школыщIэр» лъэпкъ егъэджэныгъэ программэр гъэзэщIэным хиубыдэу иджырей мардэхэм зэрыхуэкIуэну щIыкIэр щиубзыхум, Къэбэрдей-Балъкъэр Республикэм Егъэ-джэныгъэмрэ щIэныгъэмкIэ и министерствэм игъэбел-джылащ апхуэдэ мардэхэр къызэрагъэсэбэпыну щIыкIэр щагъэунэхуну еджапIэхэр. 2010 — 2011 гъэ еджэгъуэм республикэм и муниципальнэ щIыналъэхэм щыIэ школ 36-рэ а гъэунэхуныгъэм хэтащ икIи япэ классым щIэтIысхьа сабийуэ 1150-рэ мардэщIэхэм тету ирагъэджащ. Мы Iуэхум егъэджакIуэу 56-рэ елэжьащ. Къэпсалъэм зэрыжиIамкIэ, 2012 — 2013 гъэ еджэгъуэм ягъэува мардэщIэхэм тету ирагъаджэу хуежьащ етхуанэ классхэм щIэс сабийуэ 1532-рэ.
Министрым и къуэдзэм кIэщIу къигъэлъэгъуащ егъэджэныгъэм и мардэщIэхэр къагъэсэбэпу зэрыщIадзам кърикIуахэр. Апхуэдэу абы къыхигъэщхьэхукIащ лэжьыгъэр тэмэму зэтрагъэувэн папщIэ зыхуеину федеральнэ, щIыналъэ, муниципальнэ хабзэ мардэхэр зэрызэрагъэуIуар, школхэм зэрыщрагъэджэну программэ нэхъыщхьэхэр зэрызэхалъхьар.
А псоми къадэкIуэу егъэджэныгъэм и программэ нэхъыщхьэхэр зыгъэзащIэ IуэхущIапIэхэм, зэрырагъаджэ-методикэ Iэмалхэм, пыухыкIауэ мы Iуэхум елэжь егъэджакIуэхэм, дэтхэнэ еджапIэри зыхуеину мылъкумрэ техникэ IэмалхэмкIэ къызэрызэрагъэпэщам теухуа информацэ Интернетым и сайтым иралъхьащи, абы дэтхэнэ зы цIыхуми щыхуейм деж щыгъуазэ зищIыфынущ.
Нэхъ гугъуехьу щыIэхэм ящыщу доклад зыщIам къыхигъэщхьэхукIащ зэреджэну тхылъхэр, программэщIэм тету лэжьэну еджакIуэхэр къазэремэщIэкIыр. Сабий ныкъуэдыкъуэхэр егъэджэным пыщIа Iуэхухэри нэсу убзыхуа хъуакъым. «Ди школыщIэр» лъэпкъ проектым къегъэув, я узыншагъэр зыхуэдэм емылъытауэ, сабий псоми еджэнымкIэ зэхуэдэ Iэмалхэр яIэн хуейуэ. Мы Iуэхум республикэм гулъытэ нэс щыхуащI пэтми, гугъуехь щхьэхуэхэр иджыри щыIэщ», — жиIащ Наразинэ Валентинэ.
Егъэджэныгъэмрэ щIэныгъэмкIэ комитетым хэт Дадэ МуIэед къыщыпса-лъэм къыхигъэщхьэхукIащ школхэм зэрыщрагъаджэ тхылъхэм я фIагъми я куэдагъми нэсу арэзы укъызэримыщIыр. Смирновэ Татьянэ зэIущIэм хэтахэм гу лъаригъэтащ школхэм я библиотекэхэм щIэлъ тхылъхэм я процент 70-м нэблагъэр иджырей зэманым къызэремызэгъыжым. Доклад зыщIам абыхэм ятеухуауэ жиIащ зэкIэ ахъшэр зэрахуримыкъум къыхэкIыу, апхуэдэ ныкъусаныгъэхэр икIэщIыпIэкIэ ягъэзэкIуэжын зэрахузэфIэмыкIыр.
Комитетым хэт Таукеновэ Галинэ щIэупщIащ егъэджэныгъэм и федеральнэ къэрал мардэм щэнхабзэм пыщIа Iуэхухэр къызэрыхэщым. Министрым и къуэдзэм абы и жэуапу къигъэлъэгъуащ сабийхэр тэмэму гъэсэныр федеральнэ мардэхэр зытещIыхьа лъабжьэ нэхъыщхьэхэм зэращыщыр.
Урысмамбэт Беллэ,
КъБР-м и Парламентым и пресс-IуэхущIапIэ.
